ຕອນບ່າຍວັນທີ 20 ພະຈິກ, ທ່ານປະທານສະພາແຫ່ງຊາດ ຫວຽດນາມ ເວືອງດິ່ງເຫ້ວ, ທ່ານປະທານສະພາແຫ່ງຊາດກຳປູເຈຍ Samdech Heng Samrin ແລະ ທ່ານປະທານສະພາແຫງຊາດ ລາວ ໄຊສົມພອນ ພົມວິຫານ ໄດ້ເຊັນຖະແຫຼງການຮ່ວມຂອງບັນດາປະທານສະພາແຫ່ງຊາດ ກຳປູເຈຍ, ລາວ, ຫວຽດນາມ, ເປັນຄັ້ງທຳອິດສ້າງກົນໄກກອງປະຊຸມຂັ້ນສູງສະພາແຫ່ງຊາດສາມປະເທດ ກຳປູເຈຍ, ລາວ, ຫວຽນາມ (CLV).
ຕາມນັກຂ່າວສຳນັກຂ່າວສານຫວຽດນາມ ແລ້ວ, ເຫດການດັ່ງກ່າວໄດ້ດຳເນີນຢູ່ນະຄອນຫຼວງ ພະນົມເປັນ, ລາຊະອານາຈັກກຳປູເຈຍ, ໃນຂອບເຂດກອງປະຊຸມສະມັດຊາໃຫຍ່ ລັດຖະສະພາລະຫວ່າງຊາດ ອາຊີຕາເວັນອອກສ່ຽງໃຕ້ ຄັ້ງທີ 43 (AIPA - 43), ດ້ວຍການເປັນສັກຂີພິຍານຂອງບັນດາຜູ້ແທນເຂົ້າຮ່ວມກອງປະຊຸມສະມັດຊາໃຫຍ່. ການສ້າງກົນໄກກອງປະຊຸມຂັ້ນສູງສະພາແຫ່ງຊາດ ກຳປູເຈຍ - ລາວ - ຫວຽດນາມ ເໝາະສົມກັບວິໄສທັດຂອງປະທານສະພາແຫ່ງຊາດ 3 ປະເທດຫຼາຍໆລຸ້ນ.
ຕາມນັ້ນແລ້ວ, ທ່ານປະທານສະພາແຫ່ງຊາດສາມທ່ານໄດ້ເຫັນດີເປັນເອກະພາບຍົກລະດັບກົນໄກກອງປະຊຸມປັດຈຸບັນລະຫວ່າງບັນດາກຳມາທິການຂອງສະພາແຫ່ງຊາດສາມປະເທດ ກຳປູເຈຍ - ລາວ - ຫວຽດນາມ ກາຍເປັນ "ກອງປະຊຸມຂັ້ນສູງສະພາແຫ່ງຊາດ ສາມປະເທດ ກຳປູເຈຍ - ລາວ - ຫວຽດນາມ (CLV Parliamentary Summit) ເຊິ່ງໄດ້ຮັບການຈັດຕັ້ງ 2 ປີຕໍ່ຄັ້ງ ໂດຍປະທານສະພາແຫ່ງຊາດສາມປະເທດ ເປັນເຈົ້າພາບຈັດຕັ້ງບົນພື້ນຖານໝູນວຽນກັນຕາມຕົວອັກສອນ, ພ້ອມທັງຮັບຮອງເອົາວິວັດການປະຕິບັດລະບຽບການຂອງກອງປະຊຸມຂັ້ນສູງສະພາແຫ່ງຊາດ ກຳປູເຈຍ - ລາວ - ຫວຽດນາມ . ການສ້າງກົນໄກກອງປະຊຸມຂັ້ນສູງສະພາແຫ່ງຊາດ ກຳປູເຈຍ - ລາວ - ຫວຽດນາມ ເໝາະສົມກັບວິໄສທັດຂອງປະທານສະພາແຫ່ງຊາດສາມປະເທດຫຼາຍລຸ້ນ".
ຖະແຫຼງການຮ່ວມໄດ້ຢັ້ງຢືນວ່າ ການສ້າງຕັ້ງກົນໄກກອງປະຊຸມຂັ້ນສູງສະພາແຫ່ງຊາດສາມປະເທດ ກຳປູເຈຍ - ລາວ - ຫວຽດນາມ ແນໃສ່: ເພີ່ມທະວີ ແລະ ປັບປຸງການພົວພັນມິດຕະພາບ, ນ້ຳໃຈຄວາມສາມັກຄີຢ່າງແໜ້ນແຟ້ນ ແລະ ການຮ່ວມມືຮອບດ້ານ, ຈຸດສຸມແມ່ນພັດທະນາເສດຖະກິດ - ສັງຄົມ, ການຮ່ວມມືໃນການປ້ອງກັນຊາດ-ປ້ອງກັນຄວາມສະຫງົບ, ການພົວພັນແລກປ່ຽນປະຊາຊົນ, ເພື່ອການພັດທະນາແບບຍືນຍົງຂອງສາມປະເທດ ແລະ ຂອງພາກພື້ນ, ຊຸກຍູ້ການຕິດຕາມກວດກາບັນດາຂໍ້ຕົກລົງ, ໂຄງການກະທຳ ແລະ ບັນດາໂຄງການຮ່ວມມື ເຊິ່ງລັດຖະບານສາມປະເທດໄດ້ເຫັນດີເປັນເອກະພາບ, ກໍ່ຄືບັນດາຂໍ້ຕົກລົງຫຼາຍຝ່າຍເຊິ່ງສາມປະເທດແມ່ນສະມາຊິກ, ຊຸກຍູ້ການແລກປ່ຽນ, ແບ່ງປັນຂໍ້ມູນ, ບົດຮຽນ ແລະ ຕົວຈິງໃນການປະຕິບັດບັນດາໜ້າທີ່ຄວາມຮັບຜິດຊອບຂອງສະພາແຫ່ງຊາດ ກຳປູເຈຍ - ລາວ - ຫວຽດນາມ , ຈັດແຍກງົບປະມານ ແລະ ແລກປ່ຽນວິທີການລະດົມເງິນລົງທຶນຈາກບັນດາຄູ່ຮ່ວມມືພາຍໃນ ແລະ ພາຍນອກພາກພື້ນ ກຳປູເຈຍ - ລາວ - ຫວຽດນາມ ເພື່ອປະຕິບັດບັນດາໂຄງການ ແລະ ລາຍການໃນເຂດສາມລ່ຽມພັດທະນາ ແລະ ບັນດາຂົງເຂດຮ່ວມມືຕ່າງໆ.
ພາຍຫຼັງພິທີເຊັນຖະແຫຼງການຮ່ວມຂອງປະທານສະພາແຫ່ງຊາດ 3 ທ່ານ, ບັນດາຫົວໜ້າກຳມາທິການການຕ່າງປະເທດຂອງສະພາແຫ່ງຊາດ ຫວຽດນາມ, ລາວ, ກຳປູເຈຍໄດ້ຕອບຄຳຖາມຕໍ່ນັກຂ່າວ ແລະ ຢັ້ງຢືນວ່າ ນີ້ແມ່ນຂີດໝາຍປະຫວັດສາດຕໍ່ກັບການຮ່ວມມືສະພາແຫ່ງຊາດ ຫວຽດນາມ, ລາວ ແລະ ກຳປູເຈຍ.
ທ່ານຫົວໜ້າກຳມາທິການການຕ່າງປະເທດ ຫວູຫ໋າຍຮ່າ ໃຫ້ຮູ້ວ່າ ກົນໄກຮ່ວມມືລະຫວ່າງສາມປະເທດ ມີຫຼາຍພໍສົມຄວນ, ນັບແຕ່ຊ່ອງທາງພັກ, ລັດຖະບານ ແລະ ສະພາແຫ່ງຊາດ ກໍ່ໄດ້ມີກົນໄກຮ່ວມມືລະຫວ່າງກຳມະທິການຕ່າງໆແລ້ວ. ດ້ວຍການສ້າງຕັ້ງກົນໄກກອງປະຊຸມຂັ້ນສູງສະພາແຫ່ງຊາດສາມປະເທດໂດຍປະທານສະພາແຫ່ງຊາດ ສາມປະເທດບໍລິຫານພ້ອມກັບຊ່ອງທາງພັກ ແລະ ລັດຖະບານ, ກໍມີຕື່ມອີກຊ່ອງທາງໜຶ່ງເພື່ອຊຸກຍູ້ການພົວພັນຮ່ວມມືຮອບດ້ານ ແລະ ເພີ່ມທະວີມິດຕະພາບ, ຄວາມສາມັກຄີສາມປະເທດ.
ກົນໄກນີ້ມີຄວາມໝາຍສຳຄັນທີ່ສຸດໃນສະພາບການປັດຈຸບັນ ເພື່ອໃຫ້ສະພາແຫ່ງຊາດສາມປະເທດສົມທົບກັນຕິດຕາມກວດກາການປະຕິບັດບັນດາໂຄງການ, ແຜນການຮ່ວມມືລະຫວ່າງສອງປະເທດເຂົ້າສູ່ລວງເລິກ, ນັບມື້ນັບມີປະສິດທິຜົນ, ແທດຈິງ. ການສ້າງກົນໄກກອງປະຊຸມຂັ້ນສູງສະພາແຫ່ງຊາດສາມປະເທດສະແດງໃຫ້ເຫັນຈິດໃຈຮ່ວມເດີນທາງຢ່າງເລິກເຊິ່ງຂອງສະພາແຫ່ງຊາດ ກັບລັດຖະບານ ເພື່ອພ້ອມກັນບັນລຸໄດ້ເປົ້າໝາຍພັດທະນາແບບຍືນຍົງ.
ທ່ານຫົວໜ້າກຳມາທິການ ການຕ່າງປະເທດ, ຮ່ວມມືສາກົນ, ຖະແຫຼງຂ່າວ ແລະ ການສື່ສານສະພາແຫ່ງຊາດ ກຳປູເຈຍ Sous Yara ຢັ້ງຢືນວ່າ ເລື່ອງປະທານສະພາແຫ່ງຊາດສາມປະເທດເຊັນຖະແຫຼງການຮ່ວມຄັ້ງທຳອິດສ້າງກົນໄກກອງປະຊຸມຂັ້ນສູງສະພາແຫ່ງຊາດສາມປະເທດ ໄດ້ສ້າງຂີດໝາຍລະດັບສູງໃໝ່ໃນການຮ່ວມມືລັດຖະສະພາສາມປະເທດເພື່ອແນໃສ່ປະຕິບັດບັນດາຄຳໝັ້ນສັນຍາລວມ ແລະ ຕໍ່ເນື່ອງຂອງສະພາແຫ່ງຊາດສາມປະເທດໃນການເພີ່ມທະວີການພົວພັນມິດຕະພາບທີ່ເປັນມູນເຊື້ອ, ບ້ານໃກ້ເຮືອນຄຽງທີ່ດີ ແລະ ການຮ່ວມມືຮອບດ້ານ ແລະ ຍາວນານຂອງສາມປະເທດ.
ຕາມຫົວໜ້າກຳມາທິການການຕ່າງປະເທດ ຂອງສະພາແຫ່ງຊາດ ລາວ ສັນຍາ ປະເສີດ ແລ້ວ, ນີ້ແມ່ນເຫດການສຳຄັນຍ້ອນສະພາແຫ່ງຊາດສາມປະເທດ ລາວ, ຫວຽດນາມ ແລະ ກຳປູເຈຍໄດ້ປຶກສາຫາລືກ່ຽວກັບວິທີການເຮັດແນວໃດເພື່ອໃຫ້ຮ່ວມມືກັນຢ່າງແໜ້ນແຟ້ນກ່ວາອີກ. ກ່ອນນັ້ນ, ບັນດາກອງປະຊຸມລະຫວ່າງກຳມາທິການສະພາແຫ່ງຊາດສາມປະເທດໄດ້ຈັດ 2 ປີເທື່ອໜຶ່ງ. ສິິ່ງນີ້ເສຍຄ່າໃຊ້ຈ່າຍຫຼາຍພໍສົມຄວນ. ການຍົກສູງກົນໄກນີ້ຈະຊ່ວຍໃຫ້ສະພາແຫ່ງຊາດສາມປະເທດສົມທົບກັນຢ່າງແໜ້ນແຟ້ນກ່ວານຳມາເຊິ່ງຜົນປະໂຫຍດມາໃຫ້ປະຊາຊົນໝົດທຸກຄົນ.
ບຸນຄົງ